b'\n_START_ARTICLE_\nAntipatros (Idumea)\n_START_PARAGRAPH_\nAntipatros (m.kreik. \xe1\xbc\x88\xce\xbd\xcf\x84\xce\xaf\xcf\x80\xce\xb1\xcf\x84\xcf\x81\xce\xbf\xcf\x82, lat. Antipater) oli Herodesten hallitsijasuvun kantais\xc3\xa4 ja Herodes Suuren is\xc3\xa4. H\xc3\xa4n oli alun perin Idumeasta (muinainen Edom), Judean etel\xc3\xa4puolelta. Idumealaiset oli pakotettu juutalaisuuteen._NEWLINE_Makkabialaisen hallitsijasuvun sis\xc3\xa4isess\xc3\xa4 kiistassa Antipatros kannatti Hyrkanos II:a t\xc3\xa4m\xc3\xa4n kamppailussa t\xc3\xa4m\xc3\xa4n velje\xc3\xa4 Aristobulosta vastaan. Lopulta Pompeiuksen avustuksella Hyrkanos sai voiton veljest\xc3\xa4\xc3\xa4n. Kun Pompeius ja Julius Caesar ajautuivat sotaan toisiaan vastaan, p\xc3\xa4\xc3\xa4ttiv\xc3\xa4t Hyrkanos ja Antipatros auttaa Caesaria. Antipatros johti joukkonsa kohti Aleksandriaa, jossa Caesar oli piiritettyn\xc3\xa4. Saatuaan sodan p\xc3\xa4\xc3\xa4t\xc3\xb6kseen Caesar nimitti Antipatroksen Judean epitropokseksi eli hallitsijaksi. Antipatros sai samalla my\xc3\xb6s Rooman kansalaisoikeudet. _NEWLINE_Julius Caesar murhattiin 15. maaliskuuta 44 eaa. T\xc3\xa4m\xc3\xa4n j\xc3\xa4lkeen Gaius Cassius Longinus ja Marcus Junius Brutus pakenivat it\xc3\xa4\xc3\xa4n. Cassius saapui Syyriaan, miss\xc3\xa4 he m\xc3\xa4\xc3\xa4r\xc3\xa4siv\xc3\xa4t it\xc3\xa4iset maakunnat maksamaan veroa. Juutalaiset m\xc3\xa4\xc3\xa4r\xc3\xa4ttiin maksamaan 700 talentin verran veroa. Antipatros jakoi maksettavat verot poikiensa ja yst\xc3\xa4viens\xc3\xa4 kesken. _NEWLINE_Er\xc3\xa4s Malakias, joka oli vastussa muun muassa Gofnan, Emmauksen, Luddan ja Thamnan alueista, viivytteli veron maksamista. Cassius l\xc3\xa4hti joukkoineen marssimaan aluetta kohden. Antipatros pelasti kuitenkin Malakiaan suorittamalla 100 talentin veron roomalaisille. Antipatros kohtasi my\xc3\xb6s loppunsa, silla juuri mustasukkaisuuden riivaama Malakias myrkytti h\xc3\xa4net. _NEWLINE_Herodes Suuri nimesi perustamansa Antipatriin kaupungin is\xc3\xa4ns\xc3\xa4 mukaan.\n_START_SECTION_\nPerhe\n_START_PARAGRAPH_\nAntipatros oli naimisissa nabatealaisen Kyproksen kanssa. He saivat nelj\xc3\xa4 poikaa: Feisal, Herodes, Joosef ja Feroras. Pari sai my\xc3\xb6s yhden tytt\xc3\xa4ren, Salomen.'